Papersnake/gushiwen huggingface dataset:
伍舍人子谦朱计部子得见过得来字
欧大任（明代）

载酒吾惭问字来，秋风萧瑟荜门开。一毡木榻寒犹坐，双骑银鞍晚未回。

炊桂颇同秦客久，纫兰谁似楚人才。因君细访衡湘路，兴在朱陵百尺台。
端午前一日含笑初折
杨万里（宋代）

一点瓜香破醉眠，误他酒客枉流涎。
如何滴露牛心李，化作垂头玉井莲。
初喜晓光将莞尔，竟羞午影不嫣然。
忽看吐下金樱核，蔌蔌声乾暮叶边。
答相州司谏同年
彭汝砺（宋代）

白简风声雨雪霜，几回趋走并鹓行。清名久自还吾党，治誉今尤慰所望。

安稳慈亲行小径，光辉彩服侍华堂。我今不复有此乐，一读君诗三断肠。
松江歌送吴宿威太守
顾清（明代）

松江之水清若空，松江之流浩无穷。西起太湖东距海，馀波直去通瀛蓬。

桑麻黍稌夹两岸，极目四望烟云重。横塘直浦一百二十交灌注，往往云雨兴蛟龙。

自从神禹来，图牒朗昭融。孙龙肇启号，伯言继疏封。

李唐作邑元建郡，遂与三吴齐长雄。圣朝疆域遍四海，岁事半资苏与松。

诸贤经济各有以，蘋藻独荐双崖翁。我生不及际全盛，尚见诸仓盈济农。

何人巧作忧民计，颠倒簿领资顽凶。徵科岁滋储廪竭，对面无地寻窠踪。

前年己巳及庚午，诸湖积雨江发洪。流尸塞道官束手，有识仰面吁苍穹。

张公复始喻公赞，五年补葺无遗功。衢槐未成京兆死，拦街竹马悲儿童。

使君五马今复东，江头父老情喁喁。望君不来待君久，眼中几见旌旗红。

老人有怀言莫通，我歌松江写其衷。歌声有竟情莫终，总在使君心耳中。

呜呼安得此江还似双崖日，归钓鲈鱼作野翁。
送道士
储嗣宗（唐代）

泠然御风客，与道自浮沉。黄鹤有归语，白云无忌心。

药炉经月净，天路入壶深。从此分杯后，相思何处寻。
禁中
白居易（唐代）

门严九重静，窗幽一室闲。好是修心处，何必在深山。
长安书怀投知己（一作投邢员外）
李频（唐代）

所学近雕虫，知难谒至公。徒随众人后，拟老一生中。

间岁家书到，经荒世业空。心悬沧海断，梦与白云通。

玉漏声连北，银河气极东。关门迢递月，禁苑寂寥鸿。

地广身难束，时平道独穷。萧条苔长雨，淅沥叶危风。

久愧干朝客，多惭别钓翁。因依非不忝，延荐况曾蒙。

与善应无替，垂恩本有终。霜天摇落日，莫使逐孤蓬。
春日临池诗
温子升（魏晋）

光风动春树，丹霞起暮阴。嵯峨映连璧，飘飖下散金。

徒自临濠渚，空复抚鸣琴。莫知流水曲，谁辩游鱼心。
相国陇西公南征，能以留务独宿府城作
薛能（唐代）

吾君贤相事南征，独宿军厨负请缨。灯室卧孤如怨别，

月阶簪草似临行。高墉撼铎思巴栈，老木嗥风念野营。

殊忆好僧招不及，夜来仓卒锁严城。
诉衷情
晏几道（宋代）

长因蕙草记罗裙。绿腰沈水熏。阑干曲处人静，曾共倚黄昏。

风阑韵，月无痕。暗消魂。拟将幽恨，试写残花，寄与朝云。
自高旻寺行宫再游平山堂即景杂咏六首 其五
弘历（清代）

润含新麦绿塍宽，恰是淮南第一观。试想风流贤太守，讵因歌舞助清欢。
将去宝峰诵老杜更欲投何处赋五言三首 其二
洪炎（宋代）

更欲投何处，穷猿不择林。低回竹柏语，惨戚钟鱼心。

邑邑出门泪，行行度岭吟。西江如可吸，在处海潮音。
三月三日自銮江晚次邗江有怀程午桥同年
杜诏（清代）

久厌驱驰客路遥，征衫脱去又吴舠。茱萸湾见初三月，杨柳风吴廿四桥。

为忆筱园人淡荡，可宜花雨梦飘萧。蓬门好共关春住，莫放春心怅寂寥。
湘江一首
刘克庄（宋代）

屈贾死将千载，刘君来泛湘江。
沽酒偶留村店，看山不掩船窗。
和安中咏陈仲举徐孺子二首 其二
刘弇（宋代）

一从辞聘卧枢绳，四海谁论目若营。衰世竟闲援溺手，林宗好在寄吾声。
早离永明晚抵江华道中 其二
江朝议（宋代）

舍车跨马喜新晴，倍见旌旗照眼明。顾我未能流美化，邦人何事喜相迎。
江宁夹口二首 其一
王安石（宋代）

钟山咫尺被云埋，何况南楼与北斋。昨夜月明江上梦，逆随潮水到秦淮。
硕鼠
佚名（先秦）

硕鼠硕鼠，无食我黍！三岁贯女，莫我肯顾。逝将去女，适彼乐土。乐土乐土，爰得我所。
硕鼠硕鼠，无食我麦！三岁贯女，莫我肯德。逝将去女，适彼乐国。乐国乐国，爰得我直。
硕鼠硕鼠，无食我苗！三岁贯女，莫我肯劳。逝将去女，适彼乐郊。乐郊乐郊，谁之永号？(女 通 汝)
乾宁八景 其一 卫河秋涨
张缙（明代）

长河积雨晓弥漫，却爱轻风引碧澜。会得邹人柯氏意，庄生幻语不须看，
谢公墩
王安石（宋代）

走马白下门，投鞭谢公墩。
昔人不可见，故物尚或存。
问樵樵不不，问牧牧不言。
摩挲苍苔石，点检屐齿痕。
想此絓长樯，想此倚短辕。
想此玩云月，狼籍盘与樽。
井迳亦已没，漫然禾黍村。
摧藏羊昙骨，放浪李白魂。
亦已同山丘，缅怀莳兰荪。
小草戏陈迹，甘棠咏遗恩。
万事付鬼籙，耻荣何足论。
天机自开阖，人理孰畔援。
公色无惧喜，傥不祸福根。
涕泪对桓伊，暮年无乃昏。
蜀葵
陈标（唐代）

眼前无奈蜀葵何，浅紫深红数百窠。

能共牡丹争几许，得人嫌处只缘多。
和鹤林吴泳题艮泓轩
龚大明（宋代）

知与坡仙有宿盟，来贤岩畔旧经行。
节同老柏岁寒操，心契焦桐太古声。
云出九峰龙起蛰，风清五夜鹤传鸣。
须公一柱擎天力，妙斡洪钧大发生。
溪庵种蓻六言八首
刘克庄（宋代）

功名胡蝶梦里，心功橐驼传中。
环合千林苍翠，参差数株白红。
题故人溪亭
释文珦（宋代）

石泉清浸槛，终日远器纷。
境与禅心会，源从静处分。
乱峰寒蔽日，断壁昼生云。
向此长栖止，何人得似君。
送程给事知越州
王汾（宋代）

名藩从古任惟良，况复深严琐闼郎。夕拜更持仙殿笔，昼归仍绾会稽章。

诗编岂愧微之富，杯酒应嗤贺监狂。惠政相承今邵杜，越人歌颂继南阳。
潼川路施运判生日 其二
魏了翁（宋代）

朔吹饕寒凝不禁，地雷应合战群阴。悠悠未快功名手，渺渺谁觇造物心。

三寿作朋刚已复，二阳初动卦为临。经纶及此身强健，插颔青丝雪未侵。
谢崔象之示诗稿
黄庶（宋代）

古乐治情性，故使风俗完。
郑卫入人耳，雅正声日殚。
教化走薄恶，靡靡如转丸。
全音不可见，来往寂寞间。
我疑至和意，独落诗人肝。
或以鸣道德，或以伤忧患。
存者三百篇，兴寄青与丹。
至今如清风，留在乔木端。
敦厚久衰落，坐见王泽乾。
后世其得者，或谒道之门。
失者抱大羹，竞下咸与酸。
最晚李杜出，遂将风雅坛。
内以康心脾，睥睨万物根。
予早酷爱慕，强把屈瓠鑽。
当食对藜藿，诵之若熊蹯。
崔子我同好，韵字嗟璞浑。
其诗长於适，意趣犹捭豚。
巨轴逾百篇，抵我轻欤璠。
得之忘睡眠，夜拭瞳膜昏。
若游金貂市，时见太古冠。
淡泊路久茀，共约锄榛菅。
当结明月期，与君酌醇源。
菩萨蛮（次刘郎中赏花韵）

舒亶（宋代）

朱帘乍卷层烟起。露华深浅初疑洗。困倚玉阑风。绮罗知几重。

向人如有意。不醉何时醉。便得一枝红。犹胜两鬓空。
题金陵杂兴诗后十八首
李琏（宋代）

阴山侧畔月如霜，不为吟猿断杀肠。
折得橙花无处赏，带枝分与棹船郎。
庚戌长至稚子杓觅诗赋一篇警之
曾丰（宋代）

芒芒草色木方枯，泱泱乾坤气又嘘。
凋岁似吾华发后，稚阳如子妙龄初。
冬寒乍热宜磨墨，日短初长好读书。
一字未之曾究竟，百年何才是权舆。
三吴漫游集唐
方凤（宋代）

不堪惆怅满离杯，水碧沙明两岸苔。
无限塞鸿飞不度，二陵风雨自东来。
和北吴歌 其十
范景文（明代）

雨当三月贵如金，夜望云生早看阴。风刮土龙鳞爪动，杨枝洒水叫甘霖。
丰城道中
赵汝燧（宋代）

雨后泥深马费鞭，看来遵陆岂如船。人行滩过无多水，雁带云如不尽天。

束担侵晨离故县，算程明日至临川。长安钟鼓何时听，东望犹争路一千。
水调歌头·久雨忽开霁
佚名（宋代）

久雨忽开霁，花靥斗春娇。家人笑道，老子今日是笑朝。细数平笑功行，断自狂吟之外，全不犯科条。心事淡如水，天合与逍遥。也何须，期寿算，比松乔。但令此去清健，到处狎渔樵。说与门前鸥鹭，护我山中杞菊，日日长心苗。世事儿戏耳，尊酒百忧消。
独步小园四首
曾几（宋代）

只道江梅发不迟，最先零落使人悲。
从今秾李花千树，未抵前村雪一枝。
题四仙像
陆游（宋代）

莲花峰下张超谷，此老何曾有死生。
闻道风清明月夜，至今鼻息乱松声。
次韵宣甫约元宵入城不至
许及之（宋代）

春已兼旬未脱绵，积阴顿扫柳条烟。儿童戏放抟风鸽，老子惟看跕水鸢。

剪綵试灯新乐事，逢场作戏旧丰年。诗翁不离陶溪隐，可是公房恋屋仙。
寄怀家叔时官黎平
陈文烛（清代）

音书南望暮云低，官舍萧萧对五溪。
衡雁北来飞不尽，不知曾过夜郎西。
宁化白水砌甲子春
黄大受（宋代）

雪瀑从天下，馀流亦建瓴。双崖秋气逼，九地殷雷声。

虎穴山川险，蛟涎草木腥。负鹾由此径，异日不堪行。
汉宫春·此老先生
刘克庄（宋代）

此老先生，尚不留东阁，肯博西凉。我侬争敢，来近思旷之旁。朱颜未改，绝胜如、蔡义张苍。元自有，安丹灶地，何须求白云乡。欲缀小词称寿，□譬如河伯，观海盳洋。遥知垂弧甲第，置酒华堂。且吟梁甫，谁管他、冶子田强。试问取，壶翁仙诀，几时传与君房。
过张白云先生故居
孙松寿（宋代）

世外烟霞未易期，可人平野淡秋曦。篮舆出郭梦差好，竹杖临流意共迟。

已觉此怀飞缥渺，不须明月问盈亏。仙翁骑鹤归来否，旧隐林高绿更奇。
海口防堵又兼乡征并查罂粟花 其一
朱煌（清代）

宦海无如俗吏忙，肩舆周历四乡仓。追呼已竭风尘力，近又新添查米囊。
送刘茂村主簿之官理定
杨万里（宋代）

陆机二十作文赋，刘君二十诣大常。
桃花浪险阿香怒，点破龙额归西江。
平津六十策第一，刘君五十赐袍笏。
一官初入八桂林，官无早晚在努力。
大师大漕两德星，总是青原旧使君。
若问公堂阶下吏，便是三瑞堂前门生前进士。
题东堂竹
陈著（宋代）

种来三世远，一片绿猗猗。
节直清自见，心虚高不知。
宁求千亩富，足与七贤期。
要得龙孙茂，封培无已时。
冬日洛城北谒玄元皇帝庙
杜甫（唐代）

配极玄都閟，凭虚禁御长。守祧严具礼，掌节镇非常。

碧瓦初寒外，金茎一气旁。山河扶绣户，日月近雕梁。

仙李盘根大，猗兰奕叶光。世家遗旧史，道德付今王。

画手看前辈，吴生远擅场。森罗移地轴，妙绝动宫墙。

五圣联龙衮，千官列雁行。冕旒俱秀发，旌旆尽飞扬。

翠柏深留景，红梨迥得霜。风筝吹玉柱，露井冻银床。

身退卑周室，经传拱汉皇。谷神如不死，养拙更何乡。
夜宿延平水东二首 其二
陈藻（宋代）

浮桥暂拆阻狂澜，懒问津船趁往还。双剑庙前酤酒吃，水西灯火水东看。
满庭芳 示刘子新 永乐大典卷一万三千三百四
白华（金朝）

光禄池台，将军楼阁，十年一梦中间。短衣匹马，重见镇州山。内翰当年醉墨，纱笼在、高阁依然。今何夕，灯前儿女，飘荡喜生还。衣冠初北渡，几人能得，对酒常闲。算唯君日日，陶写余欢。得陇且休望蜀，南山卧、白额黄班。茅檐底，男儿未老，勋业后来看。
春初雨雪新霁过乌龙潭访谢少连
顾大猷（明代）

林竹谁开径，春江暂系船。
青山君偶借，沧海兴应偏。
城阙留晴雪，衣裳净夕烟。
泠然心赏得，佳处若为传。
游虎丘二首 其二
王鏊（明代）

出城便爱小嵯峨，濯足还来碧涧阿。飞磴未跻先瘆瘭，断碑欲涧更摩挲。

溪山有待登临久，今古无穷感慨多。我比乐天官更适，十年一到意如何。
同友人乘舟
徐玑（宋代）

泽国自秋凉，乘舟入渺茫。
荷披沙渚碧，花乱暑风香。
山色含疏雨，蝉声带夕阳。
不知归路杳，相对有篇章。
洲上
吴锡畴（宋代）

藜杖步芳洲，风花点碧流。
诗情凫泛泛，心事水悠悠。
有约山长翠，无名草自幽。
声声啼布谷，夜雨足西畴。
失调名
张枢（元代）

拥石池台，约花阑槛。
马德骏微恙既平作此劳之
李流谦（宋代）

内寇非阴阳，穷愁因缘之。
坚垒自却走，不药亦不龟。
夫子乐唐虞，短褐荫茅莰。
尘不上几闼，何物作伺窥。
或丐愈风檄，岂邀遣虐诗。
朝来就清爽，梳发修竹墀。
买酒约相过，胜地相扶携。
人生逾四十，浸与衰苶期。
君壮尚俘劫，我怯重嗟咨。
问丹勾漏迂，访道弱水疲。
绵绵抱谷神，闭门有余师。
鹤病无死骨，松瘦有老枝。
相和歌辞。堂堂
温庭筠（唐代）

钱塘岸上春如织，淼淼寒潮带晴色。淮南游客马连嘶，

碧草迷晴归不得。风飘客意如吹烟，纤指殷勤伤雁弦。

一曲堂堂红烛筵，金鲸泻酒如飞泉。
正辅既见和复次前韵慰鼓盆劝学佛
苏轼（宋代）

稚川真长生，少従郑公游。
孝章偶不死，免为文举忧。
馀龄会有适，独往岂相攸。
由来警露鹤，不羡撮蚤<留鸟>。
愿加视后鞭，同驾躅空辀。
宁餐堕齿堇，勿忆齐眉羞。
何时遂纵壑，归路同首丘。
东冈松柏老，西岭橘柚秋。
著意寻弥明，长颈高结喉。
无心逐定远，燕颔飞虎头。
君方卒功名，一泛范蠡舟。
我亦沾沛渥，渐解钟仪囚。
宁须张子房，万户自择留。
犹胜嵇叔夜，孤愤甘长幽。
南窗可寄傲，北山早归櫌。
此语君勿疑，老彭跨商周。
徽宗皇帝秋赋御书赞
岳珂（宋代）

帝宣和之太平兮，忻朝野之多娱。
伟楚臣之托辞兮，侈肆笔之特书。
猗百工之精能兮，璨玳轴而金朱。
宛百年其如砥兮，方日卷而霞舍。
维宸笔之天纵兮，臣固不得而议也。
若一艺之必极其致兮，亦盛时之细也。
彼舞衣与竹矢兮，犹三代之秘也。
知苟且之为无兮，亦可观其治也。
在本始与地节兮，汉室称为中兴。
岂尚方之工萃兮，反有愧于西京。
纷天葩其在前兮，晃银海其欲眩。
缕黄金以为饰兮，骇万态而千变。
双龙宛其轴兮，森毛发以骨寒。
历溽润与埃尘兮，曾不可乎犯干。
巫咸下招兮，天门詄荡。
臣得而藏兮，徒慨叹以兴想。
鸾翔龙翥兮，太平之踪。
神睒鬼哭兮，太平之工。
五陵松柏兮，萧萧秋风。
此赋之传兮，与天无穷。
送曹判官苏州治水二首 其一
李昌祺（明代）

别驾之官日，都城欲夏过。一篷畿甸雨，双桨石湖波。

郭外青山少，城边白水多。三吴民垫久，拯援术如何。
胡北部卓孝廉自吴门至暂憩官舍过讯
黎民表（明代）

与君倾盖潞河堤，千里长林暝色低。旅服已经残雪后，征轺犹驻朔云西。

梅花暂索仙曹赋，春酒应从箬下携。此去云霄多旧识，黄金台上共扳跻。
题卧屏十八花·山茶
葛立方（宋代）

十月幽园开晓风，层层绛蕊艳芳业。
江南只惯收鹰爪，谁顾山前鹤顶红。
肩吾生日
魏了翁（宋代）

力探上下三千载，行半东西二百州。
有许豪雄都忘却，松窗棐几静中求。
哭李清卿侍郎
王洋（宋代）

皇泽淹时久，人怀孝可移。
不应当后患，端恨未前知。
国破言犹壮，身亡义不亏。
青编照千古，昭代有芳辞。
修玉楼
释居简（宋代）

故郡楼居者，宜州太史家。浦寒云掩镜，研冷笔生花。

月砌亭亭玉，风签猎猎牙。合簪酬大雅，一战冢淫哇。
同陈提举庸郭安抚睎宗玩月南峰
张次贤（宋代）

山中有佳客，山上月增明。廊庙心同赤，江湖梦独清。

半庭丛树影，万籁淡秋声。把手情何极，呼童问曲生。
和刘叔通怀游子蒙之韵
朱熹（宋代）

扣角听君悲复悲，壮心未已欲何之。交游半落丘山外，离别偏伤老大时。

尚喜渊潜容贾谊，不须日饮教袁丝。病馀我更无憀赖，勉为同怀一赋诗。
过梅关
黄公辅（明代）

两袖西风疋马瘏，天涯行色正骎骎。未酬函谷弃繻志，浪笑王元好胜心。

几处鸡鸣关月晓，一声猿啸洞云深。越南客子多秋兴，更把新吟付旧吟。
朝阳赞
释月涧（宋代）

浑无针劄处，为君道线路。夜半三足乌，飞上珊瑚树。
昭君村
苏辙（宋代）

峡女王嫱继屈须，入宫曾不愧秦姝。
一朝远逐呼韩去，遥忆江头捕鲤鱼。
江上大鱼安敢钓，转柁横江筋力小。
深边积雪厚埋牛，两处辛勤何处好。
去家离俗慕荣华，富贵终身独可嗟。
不及故乡山上女，夜従东舍嫁西家。
过安山驿有怀蹇尚书
杨士奇（明代）

重过安山晓系船，东风杨柳蔼人烟。同来怅别人何处，寒景凄凉记昔年。
念奴娇 其九 过绿柳长廊有感
梁清标（清代）

滹沱南陌，忆当年、绿柳依依堪折。夹道长条张翠幄，清影寒生六月。

汗滴征衫，尘飞驿路，到此清凉别。今来驻马，浓阴一旦残缺。

闻道旧日隋堤，春来渭树，空有蝉声咽。可惜长廊烟雾冷，转眼繁华销歇。

莫问秋风，树犹如此，何况三千发。长途搔首，愁听枝上啼鴂。
吊孟昌图
裴澈（唐代）

一章何罪死何名，投水惟君与屈平。

从此蜀江烟月夜，杜鹃应作两般声。
山行
叶茵（宋代）

未了行春债，因哦遣兴诗。
寒多啼鸟噤，路滑蹇驴迟。
久雨红辞树，深林绿授枝。
惊心衰朽日，容易过花时。
闻韶图
杨云翼（金朝）

千古神交寄至音，闻韶想见圣人心。容声便落筌蹄外，后学休从肉味寻。
掩扉
鲍镳（清代）

野田雀啄豆花稀，鹰犬烹来狐兔肥。田父更防南涧虎，北风如吼掩双扉。
明月生南浦 远浦归帆
袁绶（清代）

望里江光明似镜。一叶孤帆，摇曳斜阳影。听水听风愁未稳。

个侬归计今番准。

知否小楼人瘦损。说与归期，好共樵青等。别绪乡心消不尽。

故乡无恙鸥盟證。
示善友
释克勤（宋代）

此段本来无向背，要须坚猛力行持。金刚正眼通身是，万境来侵莫管伊。
宋。袁粲
孙元晏（唐代）

负才尚气满朝知，高卧闲吟见客稀。

独步何人识袁尹，白杨郊外醉方归。
拟兰若生春阳诗
陆机（魏晋）

嘉树生朝阳。凝霜封其条。
执心守时信。岁寒终不凋。
美人何其守。灼灼在云霄。
隆想弥年月。长啸入风飙。
引领望天末。譬彼向阳翘。
再答并简康国兄弟四首
黄庭坚（宋代）

日中一饭蒙头睡，黄叶堆门莫扫除。
夜半枕前师子吼，起来烧却野狐书。
过吕城闸六首
杨万里（宋代）

才闻开闸总驩欣，第一牵夫有喜声。
只得片时天未黑，後来天黑也甘行。
对镜吟
白居易（唐代）

白头老人照镜时，掩镜沉吟吟旧诗。二十年前一茎白，

如今变作满头丝。吟罢回头索杯酒，醉来屈指数亲知。

老于我者多穷贱，设使身存寒且饥。少于我者半为土，

墓树已抽三五枝。我今幸得见头白，禄俸不薄官不卑。

眼前有酒心无苦，只合欢娱不合悲。
呈万菴十章·归山
白玉蟾（宋代）

生死轮回第几番，尘尘劫劫不曾闲。
一潭湛绿是非海，千尺粉青人我山。
性地灵苗思水国，心天明月掩云关。
衣中珠子无寻处，今且随邪炼大还。
句
蔡襄（宋代）

陈亚有心终是恶。
和敬夫斜川诗
刘芮（宋代）

病著不任事，淹卧心自休。
经时不出门，况复斜川游。
每觌节物换，恍惊时序流。
少年喜追逐，聚散水上鸥。
沈舟枯木伴，风帆春树丘。
我病正尔许，怀念老朋俦。
有酒不能饮，徒有献与酬。
故人酌佳日，亦复我念否。
佳章写怀抱，一读宽百忧。
吾君念远民，归计未易求。
奉送吕若谷县丞任蒲东归五首 其三
赵鼎（宋代）

巽也幕府旧，阿升交分深。与君均骨肉，况乃相知心。

遽复舍我去，倍觉伤离衿。高亭东望眼，从此费登临。
酬乐天早春闲游西湖颇多野趣…亦欲粗为恬养之赠耳
元稹（唐代）

雁思欲回宾，风声乍变新。各携红粉伎，俱伴紫垣人。

水面波疑縠，山腰虹似巾。柳条黄大带，茭葑绿文茵。

雪尽才通屐，汀寒未有蘋.向阳偏晒羽，依岸小游鳞。

浦屿崎岖到，林园次第巡。墨池怜嗜学，丹井羡登真。

雅叹游方盛，聊非意所亲。白头辞北阙，沧海是东邻。

问俗烦江界，蒐畋想渭津。故交音讯少，归梦往来频。

独喜同门旧，皆为列郡臣。三刀连地轴，一苇碍车轮。

尚阻青天雾，空瞻白玉尘。龙因雕字识，犬为送书驯。

胜事无穷境，流年有限身。懒将闲气力，争斗野塘春。
减字木兰花·清欢昨日
刘辰翁（宋代）

清欢昨日。十事不如人六七。试数从前。素素相从得几年。子兮子兮。再拣一枝何处起。翠斧峰驼。客好其如良夜何。
夜对巾山塔灯呈史君李孟达寺簿
桑世昌（宋代）

光明台畔旧曾逢，何自飞来碧海东。
未问眼根齐等级，要先心地证圆通。
八还究竟千光合。四面回旋一视同。
坐想玉霄风月夕，超然清对一诗翁。
寄南岳泰禅师
齐己（唐代）

江头默想坐禅峰，白石山前万丈空。

山下猎人应不到，雪深花鹿在庵中。
十二月词效李长吉体 其六 六月
陈琏（明代）

赤帝来，火龙出，下土炎炎畏红日。翠华摇摇宴水晶，仙风泠泠透骨清，何须赤脚踏层冰。
水边梅
张祥鸢（明代）

花信风娇花事迟，梅花春半未盈枝。暗香稍稍能相媚，冷蕊娟娟不自持。

影落清池摇水镜，标凝残雪瘦琼姿。细看疑是罗浮夜，月淡参横恼梦思。
题庐氏书舍
柯箖（清代）

墙外春山翠欲流，一年花事值春头。斜风细雨寒犹嫩，绿酒红灯客尚留。

大海烟云纷万变，主人意气足千秋。曷来又印鸿泥爪，聊试堂坳泛芥舟。
和胡江州丹阳道中二首 其一
李光（宋代）

君才固英奇，志在行天讨。胡为尚兀兀，疲马踏长道。

论兵当节制，摧敌如振槁。不数圯上翁，顾笑渭滨老。

凛然击搏手，试用岂不早。他年梁栋姿，涵养已合抱。
青玉案
曹组（宋代）

田园有计归须早。在家纵贫亦好。南来北去何日了。光阴送尽，可怜青鬓，暗逐流年老。

寂寥孤馆残灯照。乡思惊时梦初觉。落月苍苍关河晓。一声鸡唱，马嘶人起，又上长安道。
简雪窗董寺丞
郑清之（宋代）

世路机心走兔迒，雪窗一缕不遮藏。
籋云梯月真游戯，茅舍何曾外玉堂。
忆昔行
杜甫（唐代）

忆昔北寻小有洞，洪河怒涛过轻舸。辛勤不见华盖君，

艮岑青轻惨么麽。千崖无人万壑静，三步回头五步坐。

秋山眼冷魂未归，仙赏心违泪交堕。弟子谁依白茅室，

卢老独启青铜锁。巾拂香馀捣药尘，阶除灰死烧丹火。

悬圃沧洲莽空阔，金节羽衣飘婀娜。落日初霞闪馀映，

倏忽东西无不可。松风涧水声合时，青兕黄熊啼向我。

徒然咨嗟抚遗迹，至今梦想仍犹佐。秘诀隐文须内教，

晚岁何功使愿果。更讨衡阳董炼师，南浮早鼓潇湘柁。
安象祖携子饯行英爽可爱赠以诗嘉其有好德秉
姚勉（宋代）

西蜀安公子，为谋不在身。
倚楹惟国事，于道亦忠臣。
伟矣双书藁，清哉个逸民。
丹心天所相，宜有此麒麟。
减兰十梅（月）
李子正（宋代）

寒蟾初满。正是枝头开烂熳。素质笼明。多少风姿无限情。

暗香疏影。冰麝萧萧山驿静。浅蕊轻枝。酒醒更阑梦断时。
清平乐
杨师纯（宋代）

小庭春院。睡起花阴转。往事旧欢离思远。柳絮随风难管。

等闲屈指当时。阑干几曲谁知。为问春风桃李，而今子满芳枝。
谢王先辈湘中回惠示卷轴
齐己（唐代）

少小即怀风雅情，独能遗象琢淳精。不教霜雪侵玄鬓，

便向云霄换好名。携去湘江闻鼓瑟，袖来缑岭伴吹笙。

多君百首贻衰飒，留把吟行访竺卿。
和余庆长老春十首 其五
释德洪（宋代）

一盏露芽袪睡思，半帘疏雨作愁媒。似闻池馆花如海，杖策当为得得来。
出门二首 其二
王樵（明代）

人生亦何贵，但得与人平。失意难为妍，乘时易为名。

无情任去来，爱彼水上萍。依依夕风起，淡淡春波生。

美如耳馀交，恶如黡泽争。事奇终有反，不如退为荣。
祈泽寺龙池
李之仪（宋代）

池方一寻深寸许，泉脉涓涓萦砌台。闻道旱天能作雨，定应变化自何来。
至人
章志宗（明代）

至人尚高㓗，不为名利关。开庐卧白云，把酒对南山。

南山青崒嵂，流水声潺湲。泠然清我心，我心今正閒。

但得心中好，何妨头上斑。
句
潘阆（宋代）

到底不能成一曲。
忆蜀
陆游（宋代）

忆昔西游日，岷峨胜事繁。
题诗古柏庙，载酒海棠园。
世故纷难料，年光浩莫论。
所欣身尚健，短褐醉江村。
留别赵明府
喻良能（宋代）

彩棒漫分部，牛刀新发硎。
花城方窃荫，瓜戌已馀蓂。
生计双蓬鬓，归心几驿亭。
他时重会面，应是眼俱青。
建炎丞相成国吕忠穆公退老堂 其一
王绹（宋代）

尚父风猷袭后昆，复生贤相绍高门。白麻恳避公孤贵，黄阁屡辞机务繁。

再入经纶劳鼎铉，乍从觞咏乐山樊。功名终始追前哲，美播青编望益尊。
次韵苏主管青溪十绝句
项安世（宋代）

清溪元有几家湾，留得如今一曲残。
六代旧人无处问，只馀淮水与钟山。
木兰花慢·席上送张仲固帅兴元
辛弃疾（宋代）

汉中开汉业，问此地、是耶非。想剑指三秦，君王得意，一战东归。追亡事、今不见，但山川满目泪沾衣。落日胡尘未断，西风塞马空肥。
一编书是帝王师，小试去征西。更草草离筵，匆匆去路，愁满旌旗。君思我、回首处，正江涵秋影雁初飞。安得车轮四角，不堪带减腰围。
学斋留梅子马
袁宏道（明代）

踏尽高槐影，青虫落酒巾。袖怀三月草，衣浣一年尘。

梦里听朝事，杯中觅圣人。贫厨非大祭，未有肉留宾。
应举题钱塘公馆
周匡物（唐代）

万里茫茫天堑遥，秦皇底事不安桥。

钱塘江口无钱过，又阻西陵两信潮。
题秋芳菊蝶图
程公许（宋代）

故山岁岁霜秋杪，手折黄花岸接䍦。粉蝶笑窥人老大，玉蛆撩动句新奇。

雨荒靖节醉吟处，风乱韩凭飞舞时。卧展新图续归梦，晚香有味我同谁。
有感
徐侨（宋代）

擎拳伺色紫朱前，极爱殚忧衽席边。
能合此心移膝下，未惭舜圣与参贤。
游崆峒四绝 其四 参云亭
赵秉文（金朝）

鸟语山更静，松声风自寒。不嫌云气湿，来此凭栏干。
阻风茅山港
项安世（宋代）

我非汲汲驰名者，何事区区逆浪间。
三釜及亲须为米，可辞为客下茅山。
西斋秋晚
宋祁（宋代）

霜华零暮节，日气淡长穹。
池减无留潦，林寒少罢风。
蟲鸣星杼促，蝉起露緌空。
隐几无纷虑，窥园嗜晚菘。
斋居杂兴
王义山（宋代）

木曳斜晖抹淡红，薄窗微惹一帘风。
水如银样浸新月，山耸翠标撑碧穹。
天为骚人开眼界，酒寻好句入杯中。
兴来点检江山罢，顷刻阴晴笑化工。
贫病投劾乞补外官亲友问者以诗答之
张耒（宋代）

卑如扬子官执戟，贫似玉川居洛阳。
不敢弯弓轻妄射，争如覆被逐山郎。
山居十首
陈造（宋代）

丁年陪友旧，尘雾去駸駸。
不赖学问力，终孤云水心。
无波真古井，跃冶岂祥金。
抚已知今是，扁舟钓碧浔。
川上怀旧
邵雍（宋代）

去秋游洛源，今秋游洛川。
川水虽无情，人心刚悄然。
目乱千万山，一山一重烟。
山尽烟不尽，烟与天相连。
春日七首
吕祖谦（宋代）

短短菰蒲绿未齐，汀洲水暖雁行低。
柳阴小艇无人管，自送流花下别溪。
天下为卫子夫歌
佚名（两汉）

生男无喜。生女无怒。独不见卫子夫霸天下。
布袋脚迹石上现
释智朋（宋代）

名与长江万古流，当时狼藉若为收。
脚跟只为不点地，又涴桥边块石头。
成化戊戌十二月十六日与吴原博史明古张子静游阳山入云泉庵观大石联句 其六
李应祯（明代）

在悬太师击，攻玉诗人讽。仙煮充腹饥，俗支免腰痛。

瑶琨产维充，琅玕出乃雍。高题少室名，怪作东坡供。

半空见玉蝙，千仞附青凤。
颂古三十八首 其十二
释慧方（宋代）

一口吸西江，通身不隐藏。圣凡不到处，顶上放祥光。
耄志十首
刘克庄（宋代）

善和坊里早多病，翰墨场中竟策勋。
径以文辞擢臣向，俄而科第与刘蕡。
止方好问经疑义，予不能通史阙文。
拈起祈招犹未识，安知五典与三坟。
满庭芳
僧儿（宋代）

团菊苞金，丛兰减翠，画成秋暮风烟。使君归去，千里倍潸然。两风朱幡雁水，全胜得、陶侃当年。如何见，一时盛事，都在送行篇。

愁烦。梳洗濑，寻思陪宴，把月湖边。有多少、风流往事萦牵。闻道霓旌羽驾，看看是、玉局神仙。应相许，冲云破雾，一到洞中天。
孤吟
高鹏飞（宋代）

世景云来去，人情水浅深。尘埃从满眼，交友欲知心。

山简岂爱酒，陶潜元解琴。对人不敢语，仰面数归禽。
南昌楼秋望
李纲（宋代）

兵火凋残今几秋，江山依旧绕层楼。飞云卷雨不穷态，明月清风无限愁。

老子平生兴不浅，昔人何在水空流。落霞孤鹜齐飞处，望断楚天天尽头。
题便面画新柳
李日华（明代）

雪消野水半融泥，冻柳森森态未齐。
昨夜一番春雨好，淡黄金色满湖堤。
种德堂
吴芾（宋代）

我本农家世贱贫，一门相继亦簪绅。
当知来处非今日，莫学诗人只为身。
清浪馆和竹溪左辖淩溪参伯
黄衷（明代）

孤城归鸟号复集，楼上数星明未华。岭海形容吾欲老，乾坤怀思子何赊。

迹如司马终为客，句类阴铿亦当家。幽兴可期还信否，虚舟将泛海东涯。
汴上二首 其一
刘攽（宋代）

浑黄下湍流，地势东南泻。潜石激阴怒，烈风镇相假。

客行何艰哉，极力无可者。永路未遽央，扁舟安得舍。

端思九衢尘，快意坚车马。
偈颂一百一十七首
释绍昙（宋代）

大智洞明，十方虚彻。
玄枢妙转，千圣迷踪。
直饶透箐眼明，截流千峻。
须知更有向上一路在，这里见得彻去，
方知东山五祖老冻脓。
一身
徐贲（元代）

一身经丧乱，此地获偷安。羽檄今朝急，征鼙几夜寒。

远峰明或近，新月淡如残。虽有樽中酒，离怀不自宽。
瓜州歌
刘过（宋代）

今年城保寨，明年城瓜州。
寇来不能御，贼去欲自囚。
伟哉淮南镇，禹贡之扬州。
念昔蕞尔虏，马棰轻江流。
翠华离金陵，人有李郭不。
幸被账下儿，一箭毙其酋。
帝把羓有遗臭，鲜血粘髑髅。
败军惨无主，蛇豕散莫收。
势当截归路，尽与俘馘休。
甲兵洗黄河，境土尽白沟。
天予弃不取，区区乃人谋。
金帛输东南，礼事昆夷优。
参差女墙月，深夜照敌楼。
泊船运河口，颇为执事羞。
为圃二首
刘克庄（宋代）

屋边废地稍平治，装点风光要自怡。
爱敬古梅如宿士，护持新笋似婴儿。
花窠易买姑添价，亭子难营且筑基。
老矣四科无入处，旋锄小圃学樊迟。
西城有怀旧游
贺铸（宋代）

西郭天泉里，依依得旧游。
绮罗红芰晓，丝管万蝉秋。
柳碍秋千陌，萍枕祓褉舟。
华年勿复道，谁为驻东流。
寄题心期院诗
湛若水（明代）

心期在何处，十载念存存。不住五溪流，超然无相前。

无相夫何如，有物为之先。举手见九华，回头看逝川。

梦中此何景，与我同自然。前朝谁地主，高人王季文。

昔为讲席地，今化梵林禅。天道有往复，邪正互相沿。

闻虞并骢马，指顾来开山。徘徊两书院，仍结心期缘。

黄堂有贤主，吴江诸席珍。双峰子柯子，同洗金沙泉。

一洗心体真，再洗天地新。何以天地新，熙穆如初春。

作诗矢心期，他时看浴云。
赠天目吴君实
林景熙（宋代）

诗兴翩翩度雪溪，岩云犹护旧留题。
梦回残月苍梧晓，家在春风秀麦西。
萱草堂深衣屡寄，桃花观冷酒重携。
故山石镜无人问，空与寒猿照影啼。
绍兴以后蜡祭四十二首 亚、终献用《庆安》。
郊庙朝会歌辞（宋代）

申以贰觞，百味且旨。礼告三终，神具醉止。旌容骑沓，扬光纷委。

降福穰穰，被大丰美。
禅人并化主写真求赞
释正觉（宋代）

洞见其颜，拈却案山。
影流心鉴，智入道环。
师旷不闻而其声自普，离朱不辨而其色非悭。
一点自然兮妙超过去现在，十方平等兮全该内外中间。
伯兄新楼十首
王柏（宋代）

未说楼居即是仙，自然高处隔尘寰。
谁家双鹤鸣清晓，声在东边竹树间。
金缕曲 题《桃园记传奇》
顾太清（清代）

细谱桃园记。洒桃花、斑斑点点，染成红泪。欲借东风吹不去，难染相思两字。

遍十二、栏干空倚。冰雪肌肤琼瑶想，引情丝、蹙损春山翠。

仙家事，也如此。

凌风待月因谁起。总无非、心心相感，情情不已。只为情深深如海，泛出慈航一苇。

渡仙女、仙郎双美。记取盟言桃花下，问三生、石上谁安置。

合欢斝，莫辞醉。
同邓孤舟林片雪二友晚吟三首
白玉蟾（宋代）

扁舟如叶片帆孤，少霁临江得句无。
雨竹似人扶酒病，风松学我撚吟须。
登齐山
冯裦然（宋代）

万山森玉寒如削，一骑奔尘去欲飞。
路阔并鞍同笑语，酒酣执手话依违。
英名他日垂青史，好语今朝纪翠微。
三月钱塘江上道，莫歌金缕易忘归。
书闽藩公舍壁
徐威（明代）

客里重阳菊正香，衡文事了促归装。弟兄未尽登高兴，仰看青云数雁行。
同谢子肃诸公饮巾山岊上人房
李龟朋（宋代）

石磴行崎曲，缘云入翠微。山寒惊岁晚，渚绿认春归。

绝境为谁设，清欢如此稀。轩窗生夜气，檐角有星飞。
题过谨言先生慕劬室图四言四章徵其题孙集汉陶秋
缪九畴（清代）

采采荣木，蔚蔚洪柯。憔悴有时，气节易过。人生若寄，抱恨如何？

夙兴夜寐，念子实多。

宇暧微霄，淡焉虚止。愿言不获，敬赞德美。匪善奚敦，聆善若始。

允迪前踪，我之怀矣。

东园之树，言息其庐。斯晨斯夕，有琴有书。云胡以亲，念兹厥初。

慨然寤叹，岁月眇徂。

肃矣我祖，允构斯堂。余岂云坠，载警秋霜。接迹高轨，历世重光。

熙熙令音，厥族以昌。
听雪斋以夜色飞花合春声度竹深分韵得声字
顾瑛（元代）

虚馆昼生白，飞花照眼明。隔帘时有影，著地静无声。

夹坐人如玉，深杯酒屡倾。清欢竟成醉，淡月破云生。
送王太尉被召归觐
宋祁（宋代）

汉廷择日筑韩坛，绿诏连催觐帝关。
十乘元戎方叔贵，九天鸣鼓亚夫还。
袍薰瑞气葱葱外，仗入清尘九九问。
好为君王言敌事，早将功业勒燕山。
感皇恩 末後乡人王怀玉乐府语也
元好问（金朝）

梦寐见并州，今朝身到。未怕清汾照枯槁。百年狂兴，尽与家山倾倒。黑头谁办得、归来早。梁苑绿波，长安春草。惆怅行人暗中老。故人相送，记得临行曾道。故园行乐地、依然好。
簪迎春花
王照圆（清代）

灰飞新节至，小苑发春花。迎暖分金蕊，横钗映鬓斜。
玉椀
弘历（清代）

曾未于阗遣使求，坚昆玉椀自来投。讵云有翼千斤献，那肯无端大白浮。

贤问乃明君子德，工言几误楚人璆。岁时宴飨斟香茗，延喜明廷奕叶庥。
太上皇后閤春帖子 其一
许及之（宋代）

补天立极寄何言，媲德同归太极尊。德寿宫中康寿殿，春来别有一乾坤。
夏日
王象晋（明代）

祝融司令继芳春，四望郊原乐事均。翠浪翻池荷盖绿，黄云布垄麦痕新。

榴花焰焰红喷火，葵叶翩翩影应辰。偃仰茂林逃酷暑，呼朋酌酒莫辞频。
到郡与同官饮
王安石（宋代）

泻碧沄沄横带郭，浮苍霭霭遥连阁。
草木犹疑夏郁葱，风云已见秋萧索。
荒歌野舞同醉醒，水果山肴互酬酢。
自嫌多病少欢颜，独负嘉宾此时乐。
颂一百则
释重顯（宋代）

黄巢过后曾收剑，大笑还应作者知。
三十山藤且轻恕，得便宜是落便宜。
题十美图 其七
李学慎（清代）

汉宫明月照边关，马上啼红去不还。非是琵琶解愁思，玉颜容易到天山。
淳熙二年发太上皇帝太上皇后册宝十一首 其五 册宝入德寿宫门用《正安》。
郊庙朝会歌辞（宋代）

惟天为大，其德曰诚。惟尧则之，其性曰仁。乃文乃武，得寿得名。

于万斯年，以莫不增。
伤小女痴儿
李群玉（唐代）

哭尔春日短，支颐长叹嗟。不如半死树，犹吐一枝花。
霜天晓角（湖上泛月归）
姚勉（宋代）

秋怀轩豁。痛饮天机发。世界只如掌大，算只有、醉乡阔。烟抹。山如活。雨睛波面滑。艇子慢摇归去，莫搅碎、一湖月。
水龙吟 秋暮悼退盦，时没且三月矣，用稼轩体，以代大招
冯煦（清代）

秋兮灯晕虚堂些，愁兮絮寒螀些。谁招楚魂，香凋酒殢，碧山荒些。

说剑谈玄，疏髯如雪，忆南冈些。奈乘风归也，鹤装烟驾，萧萧振，衰杨些。

春尽兮空江些。相逢共、御离觞些。白沙黄竹，重寻断梦，冷残阳些。

退笔埋云，哀弦咽雨，剧凄凉些。朗吟兮夜壑，百年过翼，齐彭殇些。
辛丑都司公廨与陈景清诸友小集作
李曾伯（宋代）

当才谁可柱中流，我辈何如避一头。
旧隐要寻鸥作伴，薄田足与鹤为谋。
蒹葭白露嗟今老，榆柳西风感昔游。
新秫已登鲈蟹贱，溪头何日舣归舟。
春霁晚望
杨凝（唐代）

细雨晴深小苑东，春云开气逐光风。雄儿走马神光上，

静女看花佛寺中。书剑学多心欲懒，田园荒废望频空。

南归路极天连海，惟有相思明月同。
寄方时父
刘克庄（宋代）

忆骑竹马已情亲，何况而今雪鬓新。
早日无金能结客，暮年有腻解污人。
忝三品料余宜斥，厌五侯鲭子不贫。
已向榕阴添钓石，傥来溪上伴垂纶。
因崔五侍御寄高彭州（適）
杜甫（唐代）

百年已过半，秋至转饥寒。为问彭州牧，何时救急难。
夏日崔明经正思五弟同游韦园
于慎行（明代）

韦曲城南晓雾开，炎天深树锁亭台。渔舟隐见花间出，鸥鸟浮亭杖底来。

香散芰荷残过雨，烟飞萝薜冷衔杯。帝城风物家乡侣，醉倚青林首重回。
莲坡以文彭摹印一方见赠作歌谢之
汪沆（清代）

致身自笑无文章，累累之印输提将。执箠又未笞戎羌，何能斗大腰悬黄。

诵周说孔称陶唐，字学聊尔穷偏傍。蝌斗篆籀堕渺茫，摹印独存漆室光。

神奇工巧谁擅场，阳冰倡论语实臧。姜夔吾衍互颉顽，有明制作虱缀裳。

停云馆主师子王，南都掌教声价翔。诸生讲究大雅堂，余事独爱翻三仓。

下笔切玉如截肪，何主臣外尽敛铓。历年至今三百强，片石不啻千明珰。

故人持赠出缥囊，瘦蛟蟠屈纷低昂。陋彼剑拔同弩张，佩刀只合归王祥。

奇石应付米老藏，我手十指直且僵。眯书懵画惭面墙。

投闲置散为石伤，欲留不可意徬徨。半生瓠落须眉苍，诗书滋味久益长。

感君勖我意独良，石交之谊何时忘。呜呼！石交之谊何时忘。
送赵殿孙归成都
司马光（宋代）

蜀栈锦衣来，高堂绶笥开。
恩辉同日至，喜色共春回。
驷马过邻社，朝裾捧寿杯。
吾生无此乐，空使寸心摧。
明郑贵妃金书观音普门品经 其三
赵昱（明代）

黄屋何来郑主乘，松风狂客捏名称。知他佛力生因想，绝倒乌台睡语凭。
竹枝词（二首）
刘溥（明代）

微风细雨初至，碧水遥天未分。
借问黄陵远近，江心一片春阴。
橘逾淮为枳
刘向（先秦）

晏子将使楚。楚王闻之，谓左右曰：“晏婴，齐之习辞者也。今方曰，吾欲辱之，何以也？”

左右对曰：“为其曰也，臣请缚一人，过王而行，王曰：‘何为者也？’对曰：‘齐人也。’王曰：‘何坐？’曰：‘坐盗。’”

晏子至，楚王赐晏子酒。酒酣，吏二缚一人诣王，王曰：“缚者曷为者也？”对曰：“齐人也，坐盗。”

王视晏子曰：“齐人固善盗乎？”

晏子避席对曰：“婴闻之，橘生淮南则为橘，生于淮北则为枳，叶徒相似，其实味不同。所以然者何？水土异也。今民生长于齐不盗，入楚则盗，得无楚之水土使民善盗耶？”

王笑曰：“圣人非所与熙也，寡人反取病焉。”
崇仁峡
傅若金（元代）

扁舟夜宿鱼龙窟，久客长怀虎豹关。岁暮思家成白发，天涯持酒得青山。

张骞浪喜蒲萄入，马援终嫌薏苡还。天子只今多遣使，将军何日遂平蛮。
蝶恋花
石耆翁（宋代）

半夜六龙飞海峤。滉漾鳌波，露出珊瑚小。玉粉枝头春意早。东风未绿瀛洲草。

姑射仙人真窈窕。净练明妆，如伴商岩老。梦入水云间缥缈。一楼明月千山晓。
两过德州未谒董子祠诗以志过
邵宝（明代）

地产醇儒郡有光，两来犹未谒祠堂。春秋义已传迁史，谊利心曾辨粤王。

拜位定依庭柏影，荐仪空托沚蘋香。孤城回首风尘里，读罢遗书送夕阳。
乡友严上舍过我妙山逆旅中示二绝句随继韵谢 其一
曾丰（宋代）

相逢初不出相期，笑见熙间喜见眉。总是庐陵老禅客，未询其价已先知。
题如镜净讲师房
白珽（元代）

娱老林房世路赊，尘埃飞不到袈裟。
西湖草木虽同土，北寺烟袈自一家。
静敞白间翻贝叶，閒输赤仄养椒花。
鉴光炯炯辉今古，身后何须用五车。
游嵩山
程颐（宋代）

鞭羸百里远来游，岩谷阴云暝不收。遮断好山教不见，如何天意异人谋。
和刘太守十州诗·花屿
陈瓘（宋代）

红紫商量欲满枝，持春觞豆好携持。
便须载酒凌波去，底事黄堂独赋诗。
送子云五首
韩元吉（宋代）

楚国富山水，衡湘千里余。
人皆思太傅，我独念三闾。
贫贱真劳矣，功名果命欤。
官閒道林寺，洗眼卧看书。
燕居十六首
彭龟年（宋代）

酒尽或容求，恩伤不可收。
伟哉王相国，沈默孰与侔。
怀徐元叹
俞南史（清代）

树暗川原渌，闲堂画已阴。我愁一水阔，君又万山深。

远树芳兰渚，空思薜荔吟。名高身不出，花下且弹琴。
陈忠肃书简帖赞
岳珂（宋代）

士有直躬，夷险靡易。
事君以尧，距诐如墨。
笔力劲挺，德声昭植。
不倚不流，是谓心画。
怀白阁道侣
贯休（唐代）

寒思白阁层，石屋两三僧。斜雪扫不尽，饥猿唤得应。

香然一字火，磬过数潭冰。终必相寻去，孤怀久不胜。
黎州安抚赵挽诗
魏了翁（宋代）

不为软语混光尘，独把刚肠敌世纷。
读史功夫头没膝，疾时风世齿穿龈。
慈乌反哺终违志，断雁辞行不作群。
犹有宁馨传素业，为求佳传贲丘坟。
水仙花
黄庚（元代）

冰魂月魄水精神，翠袂凌波湿楚云。
雪后清闲谁是侣，汨罗江上伴湘君。
东堂睡起
陆游（宋代）

置身事外息吾黥，独卧空堂一榻横。檐影渐移知日转，树梢微动觉风生。

每从山寺开经帙，间就园公辨药名。若论胸中淡无事，八珍何得望藜羹。
余杭四月
白珽（元代）

四月馀杭道，一晴生意繁。
朱樱青豆酒，绿草白鹅村。
水满船头滑，风轻袖影翻。
几家蚕事动，寂寂昼门关。
沈度山意冲寒欲放梅图
弘历（清代）

老干横斜倚碧峰，雪馀春意已舂容。断桥西畔孤山后，大得其神惜未逢。
水调歌头·袖手看飞雪
张元干（宋代）

袖手看飞雪，高卧过残冬。飘然底事春到，先我逐孤鸿。挟取笔端风雨，快写胸中丘壑，不肯下樊笼。大笑了今古，乘兴便西东。一尊酒，知何处，又相逢。奴星结柳，与君同送五家穷。好是橘封千户，正恐楼高百尺，湖海有元龙。目光在牛背，马耳射东风。
边辞 其三
费锡璜（清代）

旌旗惨淡照黄云，细柳营空背夕曛。谁使射雕人入塞，朝廷自杀李将军。
章频得解后之陕府谒严洪二從事
杨亿（宋代）

春闱犹隔闰，逆旅苦栖遑。
忽尔游分陕，飘然出大梁。
食贫忧桂玉，策蹇冒风霜。
杏苑归期近，棠郊去路长。
幕中逢旧友，岁晚在他乡。
鸡黍且相对，休嗟髩发苍。
东风齐着力·电急流光
纳兰性德（清代）

电急流光，天生薄命，有泪如潮。勉为欢谑，到底总无聊。欲谱频年离恨，言已尽、恨未曾消。凭谁把，一天愁绪，按出琼箫。
往事水迢迢，窗前月、几番空照魂销。旧欢新梦，雁齿小红桥。最是烧灯时候，宜春髻、酒暖蒲萄。凄凉煞，五枝青玉，风雨飘飘。
阳羡春歌
李郢（唐代）

石亭梅花落如积，玉藓斓班竹姑赤。祝陵有酒清若空，

煮糯蒸鱼作寒食。长桥新晴好天气，两市儿郎棹船戏。

溪头铙鼓狂杀侬，青盖红裙偶相值。风光何处最可怜，

邵家高楼白日边。楼下游人颜色喜，溪南黄帽应羞死。

三月未有二月残，灵龟可信淹水干。葑草青青促归去，

短箫横笛说明年。
闻猿
李绅（唐代）

见说三声巴峡深，此时行者尽沾襟。

端州江口连云处，始信哀猿伤客心。
游天台桐柏观二首 其一
罗适（宋代）

欲访琳宫入翠微，满山烟雨正梅时。神仙事秘人难问，造化功深世莫知。

海近应通三岛信，年多空见八分碑。身中龙虎吞天地，谁肯留心继鍊师。
答柯山晓上人
释道潜（宋代）

风骚古人事，而我岂所长。儿曹嗜章句，馀习未易忘。

根源本无嗜，真若夏潦潢。道人气拔俗，吾党称俊良。

十年依丛林，实以道自将。禅馀喜赋咏，妙语逾圭璋。

世眼独未识，深丛閟孤芳。锋锥必颖脱，安肯久处囊。

子宜力自勉，声问终扬扬。吾言岂知子，老大殊荒唐。
后羿射日
刘安（两汉）

帝俊赐羿彤弓素矰，以扶下国，羿是始去恤下地之百艰。

逮至尧之时，十日并出。焦禾稼，杀草木，而民无所食。

猰貐、凿齿、九婴、大风、封豨、脩蛇皆为民害。尧乃使羿诛凿齿于畴华之野，杀九婴于凶水之上，缴大风于青邱之泽，上射十日，而下杀猰貐，断脩蛇于洞庭，擒封豨于桑林。万民皆喜，置尧以为天子。
题清富堂
释德洪（宋代）

此堂冠绝湘西胜，枯木名多道不穷。用谷量云当衣钵，以江盛月展家风。

买山归隐真寒乞，借竹为轩落笑中。绿锦涨连青玉浦，剪裁磨琢费诗工。
送景卢
洪适（宋代）

涉世难防犬吠声，放怀安可俟河清。昂霄莫辨千寻木，凿牖聊看三里城。

丹橘黄甘随处好，美花香草逐时荣。晚来寒雨催归骑，酷似邹人接淅行。
有感
陈宗远（宋代）

天地不磈立，人为天地心。
世无经济学，何以任弥纶。
沛兴园绮隐，渊启虬髯惊。
汉唐造草昧，数子留其名。
我非烟霞徒，息养离世氛。
我非云水客，眼空观劫尘。
有身必有用，用世非荣身。
善性自孟子，晋性由荀卿。
气质诚有驳，良心乃其纯。
荀卿言治气，孟子言养心。
治如治稊稗，晋去善自生。
养如养佳谷，善长晋亦亡。
善善而恶恶，孟荀同臭馨。
安用泥口耳，纷纷争异名。
寥寥数千载，尘迹汗简青。
麟死不可作，纪例存其文。
世无公是非，安得真劝懲。
西汉岂无人，气节冰雪清。
东汉岂无人，长厚性质淳。
特立违时好，心事竟埋堙。
纷纷澜倒徒，空赢身后名。
无锡得次子诗促归
曹勋（宋代）

老大心情不外求，得闲欢喜且闲休。
每思尘土年华老，欲接神仙汗漫游。
三月不知春烂熳，五旬却值雨飞浮。
催归又诵吾儿句，便且呼童上小舟。
次韵王克明三首 其三
林弼（明代）

共泛沧溟不共船，风樯浪楫若追攀。篷窗相忆又今雨，柁屋同看非故山。

身世已如游物外，氛尘只合出人间。维梢活水知何日，买酒烧鱼一破颜。
山中逢道士云公
孟浩然（唐代）

春余草木繁，耕种满田园。
酌酒聊自劝，农夫安与言。
忽闻荆山子，时出桃花源。①
采樵过北谷，卖药来西村。
村烟日云夕，榛路有归客。
杖策前相逢，沂然是畴昔。
邂逅欢觏止，殷勤叙离隔。
谓予搏扶桑，轻举振六翮。②
奈何偶昌运，独见遗草泽。
既笑接舆狂，仍怜孔丘厄。
物情趋势利，吾道贵闲寂。
偃息西山下，门庭罕人迹。
何时还清溪，从尔炼丹液。
和汪提刑祈雨
叶适（宋代）

感格谁知汪仲举，步虚未了龙来语。
会稽秦望都洗清，越人唤作提刑雨。
我惭老惰无精勤，累月唤龙龙不闻。
水南早禾贪结实，一夕烂死为泥尘。
七夕寄外
宗粲（清代）

宝鸭香烧袅细烟，一弯眉月露婵娟。愁心似草锄仍茁，病骨如花瘦自怜。

多恨人偏逢此夕，有情仙祗别经年。雏儿解向双星拜，助我相思更万千。
题梁氏家藏十牛图
王恭（明代）

渴莫饮污渠水，饥莫食衰草根。孟诸桃林春正绿，洞庭笠泽多清源。

五侯枥上皆骢马，笑杀田翁事耕稼。阴山劲卒气偏豪，几日销兵卖宝刀。

群行聚散无迹远，遥望长洲日将晚。不闻宁戚歌，不见百里奚。

猛虎当头向前去，空村尚有绿林儿。
宿孔镇观雨中蛛丝五首
杨万里（宋代）

走得团团织得窠，群飞来往不逃他。
网罢外面逃多少，枉了辛勤设网罗。
王员外求偈
释怀深（宋代）

劝君不用广贪求，随分家缘了便休。百岁光阴能几日，得回头处早回头。
七星山
李弼（宋代）

乘兴上东山，天风拂壮颜。
七星连地脉，一窍透天关。
玄鹤何年去，丹炉尽日閒。
我因厌尘俗，到此不知还。
今日乐相乐
江总（南北朝）

绮殿文雅遒。
玳筵欢趣密。
郑态逶迤舞。
齐弦窈窕瑟。
金罍送缥觞。
玉井沈朱实。
愿此北堂宴。
长奉南山日。
代赵寺上韩平原生辰五十韵
唐士耻（宋代）

天佑升平主，时生不世贤。
源流多柱石，勋业满云烟。
昔者谋深幄，今兹压细毡。
三登裨圣化，八表仰英躔。
初度光辉发，重侯鼎鼐传。
台符明炳炳，寿秩启绵绵。
良月初弦上，珍蓂八叶鲜。
门弧乔木茂，床笏庆枝连。
芝玉更麟凤，干戈杂豆笾。
食牛增气概，卜弁借腾骞。
会遇真神比，亨通正吉先。
龙翔云五色，璧合历千年。
密借留侯策，端同仲父权。
钺旄交粲烂，师揆却蝉联。
辇毂殊庭暇，圭茅锡祉坚。
图回无间隟，运用独周旋。
生息宁屯泽，才猷入大甄。
十年如一日，广照及重渊。
物在由仪咏，人怀颂德篇。
汗编深以刻，银笔大如椽。
庆历并元佑，商高若汉宣。
开禧仍酌古，尧舜欲无前。
几许弥缝力，初无缓急弦。
有年偏总总，束帛倍戈戈。
合副苍生望，高居赤舄筵。
白麻荣盛世，黄阁度群仙。
体绝千官上，心驰四裔边。
伟谋殊磊落，汉碛定联翩。
又是韩扶赵，几何蓟且燕。
三宗时晦永，九帝版图全。
忆昨婴兼臼，应关地与天。
蚤开明圣祚，竟脱虎蛟涎。
献子存孤意，迁书振代铨。
云礽知有寄，似续更增妍。
每自殚葵向，那能惮手胼。
治平多节操，嘉佑浃渊泉。
人力端惟及，神谋信比专。
渥洼驹抹电，太华藕如船。
盘薄应锺岳，芬芳了合荃。
毡青浑白璧，题黑未华颠。
梅蘂南枝绽，鸿飞北塞穿。
澄空添浩荡，昱曜政蝉娟。
竹傲冰梢瘦，松坚宝盖圆。
恭祈龄算远，敢借物情延。
仆也叨乘障，心焉愿执鞭。
扫门情莫效，贺客履难骈。
吉亥真盈数，佳辰洽九乾。
明良那偶尔，时节共欢然。
宣劝分荣露，恩涯吸巨川。
千秋金鉴录，不日却拳拳。
筇竹寺
彭而述（明代）

六诏彫残旧战场，青山无恙一松长。王孙老去荒祠在，颇耐兴亡是夕阳。
迎春乐·菖蒲叶叶知多少
秦观（宋代）

菖蒲叶叶知多少，惟有个、蜂儿妙。雨晴红粉齐开了，露一点、娇黄小。
早是被、晓风力暴，更春共、斜阳俱老。怎得香香深处，作个蜂儿抱。
赠别张尧询
晁补之（宋代）

趣操几前辈，词章近古风。
身名沉饮外，生事放言中。
鹄骛从龟吉，船车送鬼穷。
支离不征戍，高卧有奇功。
七月十五夜登海上最高楼看月
陈曾寿（清代）

弹指虚空不夜城，市烟海气漫纵横。更无灯火阑珊处，却与何人共月明。
赠唐魏公
王涛（清代）

辕驹苦局促，寒猬多羞缩。市儿眼如豆，群疑偏满腹。

欲吐还复茹，嗫嚅私相属。多君挺英姿，天马脱羁束。

雄辩惊四筵，高谈折五鹿。闻者舌尽挢，言出人人服。

岂惟言服人，石画如刳竹。一官聊摄间，舌敝颖亦秃。

愿垂竹帛名，志不在食肉。会当携巨觞，对君洗尘俗。

同登光岳楼，齐鲁归洞嘱。岱峰云荡胸，东海日初浴。

俯仰天地观，好纵千秋目。
戏书寄夏致宏
张嵲（宋代）

萧何转漕关中日，绮季逍遥商岭时。
世乱或为舟楫用，时平自可帝王师。
试问升车驱驷马，如何踞石茹三芝。
荒山岁暮云烟冷，西望长吟独尔思。
绝句五首
刘子翚（宋代）

目送孤鸿独倚楼，晚风吹泪更横流。
蕉花落处蛮烟碧，六十三程是白州。
霄汉楼
姚鼐（清代）

三十年前登此楼，招携绿鬓赋沧洲。四山杂树排檐入，万里清江抱郡流。

过眼云烟窥物外，凭栏花鸟又枝头。层轩尚有斜阳白，更就明霞望逝鸥。
偈六十九首
释道宁（宋代）

尘中辨生，闹里求人。
两手扶犁，钁头边事。
陋巷不骑金钉马，回来却著破襕衫。
荅俞都御史海上见寄二首 其二
张洪（宋代）

渺渺秋槎海上还，洞箫吹月过三山。九霄风露蓬壶里，万顷波涛衽席间。

地尽东南开帝域，星环北极想天颜。夜阑五色云光近，回首扶桑不可扳。
摇落
郑谷（唐代）

夜来摇落悲，桑枣半空枝。故国无消息，流年有乱离。

霜秦闻雁早，烟渭认帆迟。日暮寒鼙急，边军在雍岐。
寄破尘道士
法若真（清代）

桃源风雪断，不得送鹅来。玉趾留丹灶，金绳换酒杯。

山空雏鹤宿，潭隐老龙开。新种松千亩，商量去镜台。
合溪新亭
章炳炎（宋代）

每到双溪兴自招，新亭况是隔丹嚣。
水中山色都如画，风里湍丹却似潮。
欹枕几回眠尽夜，凭栏不厌立终朝。
人生何用千钟酒，万古闲愁向此消。
姚江李聃孙石梁图歌示八弟
万斯大（清代）

十日画水五日石，王宰始肯留真迹。自从少陵为此言，词人诵之常啧啧。

吾观李老《石梁图》，挥毫落纸成顷刻。意酣兴尽何淋漓，笔墨萧闲殊自得。

乃知论画当论人，不在从容与促迫。其人读书风流士，下笔自饶烟霞色。

假使胸藏一点尘，终年操笔亦何益？吾尝持此论画师，不意于今乃得之。

石梁挂在秋天上，万仞危峰积一丝。偏袒衲子何为者，却向梁间足倒垂。

山边石溜胸前泻，日畔秋云顶上飞。自怜赤城足未到，何缘此日登其崖。

松风谡谡竦毛发，涧水泠泠清心脾。八郎劝我珍此画，世间奇物原无价。

月下风前试一看，泉声石色几惊诧。我诗汗漫不足存，今时画师谁喜闻。

山间泽畔有知己，留待他年子细论。
仲夏书事十首
方回（元代）

园林夏宜晓，叶叶溜晴光。
此地吾能净，非天独肯凉。
汲泉看马饮，划草免蛇藏。
似亦为形役，终无市井忙。
秋晚野望
左偃（唐代）

倚筇聊一望，何处是秦川。草色初晴路，鸿声欲暮天。
锅巴救命
刘义庆（南北朝）

吴郡陈遗，家至孝，母好食铛底焦饭，遗作郡主簿，恒装一囊，每煮食，辄伫录焦饭，归以遗母。后值孙恩贼出吴郡，袁府君即日便征。遗已聚敛得数斗焦饭，未展归家，遂带以从军。战于沪渎，败，军人溃散，逃走山泽，皆多饥死，遗独以焦饭得活。时人以为纯孝之报也。
嘲偷儿
洪刍（宋代）

长卿惟有壁，囊橐自无钱。金尽何劳攫，墉疏岂待穿。

未能抛鼎禄，犹复恋青毡。梁上休惊坠，饥寒亦可怜。
古砚歌
张允垂（清代）

临安王气黯然歇，金盘玉碗嗟沈没。独有洞天一片珍，搜剔云沈琢诗骨。

彭蠡之水康郎山，奇人往往生其间。奉常律吕群议辟，苕霅栖迟一第艰。

吹箫度曲亦何有，垂虹亭畔空回首。谁识当时制作材，赏心惟数武夷叟。

西马塍边墓草荒，我曾酾酒吊斜阳。小朝廷祗苟活耳，如公那许来回翔。

摩挲斯砚增叹息，杨范楼辛虚左席。假若携持上玉堂，也应视草辉鸾掖。

寂寞人间六百春，宣和博古早成尘。武康山石永不灭，墨花点点同坚珉。
送王仙麓使君赴道州暂归三山
仇远（元代）

家山小为离支留，征斾催行莫待秋。
应有矮奴骑竹马，相随迓吏拜兰舟。
舜山如画当楼见，楚水浮香绕郡流。
念我有亲头雪白，云龙追逐恨无由。
老犍坡
沈溎（清代）

山径崔嵬不易行，扶摇直上午风轻。巩关西望河千里，一抹烟云绝顶生。
苏秦
王安石（宋代）

已分将身死势权，恶名磨灭几何年。
想君魂魄千秋後，却悔初无二顷田。
悯雨叹
周紫芝（宋代）

南方久不雨，旱气日益酷。起视夜何其，星斗灿满目。

朝云蔼空濛，暮雨思霢霂。雷师方鞭车，风伯忽舞纛。

百神各颠倒，谁为调玉烛。两宫方蒙尘，百执被驱逐。

万里沙漠行，长征犯三伏。悬知臣子心，北望眢两目。

愿兴肤寸云，朝隮暮渗漉。天公倘悔祸，何止望一熟。

皇舆既言归，壤地亦旋复。谁当挽天河，下洗忧愤辱。
季章命赋周益公府双头莲盖太守所送者
程洵（宋代）

桃根桃叶竞妍华，清远谁知别有花。天为苍生娱一老，地从绿水涌双葩。

流传已入骚人句，走送曾烦刺史家。却笑昌黎求玉井，路迷青壁重咨嗟。
所思 其三
朱希晦（元代）

门前好杨柳，春风摇绿丝。花飞乱白雪，青春能几时。
盘洲杂韵上 凤柳
洪适（宋代）

春情百尺牵，午影三眠过。修眉漫成颦，细腰谁类我。
九日扶侍桂坞登高
皇甫汸（明代）

桂岭茱萸节，兰轺綵服游。凉生青女月，花满翠微秋。

帽似登龙兴，尊疑戏马留。晚来香近酒，胜采落英浮。
汉宫词
崔道融（唐代）

独诏胡衣出，天花落殿堂。他人不敢妒，垂泪向君王。
夜笛词
施肩吾（唐代）

皎洁西楼月未斜，笛声寥亮入东家。

却令灯下裁衣妇，误剪同心一半花。
喜迁莺
姜夔（宋代）

玉珂朱组。又占了、道人林下真趣。窗户新成，青红犹润，双燕为君胥宇。秦淮贵人宅第，问谁记、六朝歌舞。总付与、在柳桥花馆，玲珑深处。
居士。闲记取。高卧未成，且种松千树。觅句堂深，写经窗静，他日任听风雨。列仙更教谁做，一院双成俦侣。世间住。且休将鸡犬，云中飞去。
朝台送客有怀
许浑（唐代）

赵佗西拜已登坛，马援南征土宇宽。越国旧无唐印绶，

蛮乡今有汉衣冠。江云带日秋偏热，海雨随风夏亦寒。

岭北归人莫回首，蓼花枫叶万重滩。
偶成
洪咨夔（宋代）

沂水春风弄夕晖，舞雩意得咏而归。
为何与点狂曾晢，个裹须参最上机。
公莫舞
黎景义（明代）

芒砀云气罩鸿门，五彩龙文日下奔。虎幄香风绿醽暖，隆准重瞳情款款。

佩玦三看眼火光，湛卢齐飞虹影双。樊哙不来子房立，天翻地覆霜花茫。

微闻夜醉断蛇腹，血腥深山金母哭。赤精炎炎耀咸阳，白帝子雠那得复。

公莫公莫臣在此，沛公今日非卿子。酒阑霸上一骑归，玉斗当筵碎尘起。
减兰 沈倩雯夫人绚属画墨兰便面，并题是解
许诵珠（清代）

离骚旧恨。雨萼烟枝和墨酝。楚楚丰神。写出湘波一点魂。

水仙为偶。月样玲珑云样瘦。清韵幽香。莫是苏娘浅淡妆。
自和山房十咏 其十
李曾伯（宋代）

舟子来催归去休，朔风吹浪打船头。挑包又作家林计，还是梅开酒熟不。
客赠闽兰秋来忽发两丛清香可爱
文徵明（明代）

灵根珍重自瓯东，绀碧垂香玉两丛。和露纫为湘水佩，凌风如两蕊珠宫。

谁言别有幽贞在，我已相忘臭味中。老去相如才思减，临窗欲赋不能工。
寄南比部何公露
区大相（明代）

官舍闻君在故园，板桥垂柳绿淮源。看山引兴趋公府，散吏传呼到里门。

竹下摊书岩翠湿，湖边立马水禽喧。更怜载酒饶幽事，韦曲烟花过谢墩。
绀甲丽人
杨慎（明代）

银甲卸弹筝，花从玉指生。
逡巡卷罗袖，掩抑捧金觥。
莫摘相思子，琼枝最有情。
和舅氏公退言怀
陈师道（宋代）

追陪强韵愧难过，应接前闻觉未多。
盛礼每虚摩诘席，旧词犹未雪儿歌。
手开新径延徐步，眼趁高梧上碧萝。
风雨入怀泥满眼，时须好语涤烦痾。
雪中登楼望湖上和士亨作 其三
俞鸣玉（明代）

朔风吹散楚江鸥，短策孤吟到水头。谁把一竿和水钓，冲寒不解有羊裘。
孙登长啸图
郑思肖（宋代）

碧眼空空照九州，阮公不是我同流。划然长啸谁听得，独有苏门山点头。
元日癸卯占云大熟
杨万里（宋代）

造物今年印，司花昨夜交。
雪留芦荻脚，日到瑞香梢。
白叟占嘉应，青精看满抄。
游丝也骓喜，不住舞蠨蛸。
溪声
赵俞（清代）

结庐何日住深山，竹月松风相对闲。却笑溪声忙底事，奔流偏欲到人间。
秋晚杂兴
陆游（宋代）

禹巡吾国三千岁，陈迹销沉渺莽中。
岂独江山无定主，苔矶知换几渔翁？
嘲韩侂胄
庆元士人（宋代）

一在庐陵一豫章，文忠文穆两相望。大家飞上梧桐树，自有旁人说短长。
登岘首阻雨
杨时（宋代）

江风飞雨上雕栏，庭树萧萧影自閒。
向晚微云遮不尽，好山浑在有无间。
去年访曾幼卿通判携歌舞者同游凤山仆有歌舞
戴复古（宋代）

别驾常怀物外心，黄金屡费买山林。
后堂不肯着歌舞，高阁唯思贮古今。
几处亭台新结束，一春风雨阻登临。
野夫昨日闲乘兴，着屐寻诗到柳阴。
满江红 上清宫蜡梅 永乐大典二千八百十二梅
赵秉文（金朝）

杰观雄楼，相照映、此花幽独。谁解识、蕊珠仙子，道家装束。蜡蒂紫苞融烛泪，檀心浅晕团金粟。渐蜂儿、展翅上南枝，风掀绿。落落伴，湖心玉。萧萧映，坛边竹。记月痕、曾上小阑干曲。输与能诗潘道士，梦为蝴蝶花间宿。向夜深、霜重不胜寒，骑黄鹄。
彭泽遇成之之京都
吴澄（元代）

人世茫茫名利场，青年快意一观光。顾余白发归来晚，羞过渊明五柳庄。
雪中偶兴
张宁（明代）

晴雪万山深，苍茫晓尚阴。泉声来绝涧，寒气积疏林。

尽道丰年兆，谁同卒岁心。灞桥驴背客，诗思正相寻。
过嘉鱼县
王十朋（宋代）

舟过嘉鱼县，买鱼人道无。青山不堪煮，弹铗看铜符。
赋闻角
黄庶（宋代）

角本金鼓俦，独主昏晓色。日收云气黄，月斜霜露白。

征夫朝夕闻，泪落甲铠黑。时平腐櫜鞬，白首眼不识。

严城重启闭，不废角人职。老农鼓腹听，安识天子德。
长相思
林升（宋代）

和风熏，杨柳轻，郁郁青山江水平，笑语满香径；
思往事，望繁星，人倚断桥云西行，月影醉柔情。
子亦见赠非余所能当因次原韵答之
吕汝修（清代）

孤轮明月撑晴空，骐骥纵横万马中。海阔能容奔海水，帆高时马挽帆风。

春秋皮里天分黑，肠肾文章日映红。一事输君长记取，男儿作健不沙虫。
题宋刻丝蓼花立鸟图
徐渭（明代）

江上深秋景，偏于蘋蓼妍。娟娟啼叶鸟，淡淡入村烟。

生色浑疑画，微丝却是牵。精时愁吕纪，妙处失黄筌。

久挂方知定，初惊只欲翩。天孙无限巧，乞与世人传。
千龄桧
李廌（宋代）

冈头老桧不记年，古父约以千龄传。
高枝凌兢倚北斗，低枝犹龄万岁烟。
蟠根直与地争固，不许蚓穴通黄泉。
阴森古怪神物附，雨晦每见蛟龙骞。
贤哉乐天真逸者，手植苍桧今宛然。
元和元丰五十纪，婆娑下委才及肩。
信此千龄尚虚云，几见海变丘陵迁。
乃知不为斤斧夭，不在涧底与山巅。
寿林中书
曾丰（宋代）

岩岩风采百工师，龙马精神海鹤姿。
宫女犹传洞箫赋，都人今作衮衣诗。
幸逢尧舜癸贤日，正是皋夔相国时。
圣主伫知宣室事，甘棠何止郡人思。
凤历推来恰半千，高名千古重于山。
降因天下思姚宋，世有斯文属孔颜。
异俗已传吾父至，中原今仗老臣安。
玺书几日来宣室，走马传宣夹路看。
四镇名藩忽十春，平生材术老经纶。
古来学问须行己，曾向艰危不爱身。
许国莫颖勋业大，倾朝共羡宠光频。
从今更觉功名重，正是人间五福人。
丁丑咏春偶成
杨简（宋代）

叶叶枝枝都教女，红红白白尽呈人。
如何自古知音少，方到而今得句新。
既遣鸟啼频嘱咐，又令鹤舞出精神。
便将天作一张纸，难画慈湖二月春。